b'\n_START_ARTICLE_\nHekerji\n_START_SECTION_\nVrste hekerskih vdorov\n_START_PARAGRAPH_\nHekerji ne delujejo na isti na\xc4\x8din, zato poznamo razli\xc4\x8dne vrste hekerskih vdorov. Spodaj so predstavljeni nekateri od najpogostej\xc5\xa1ih vdorov.\n_START_SECTION_\nSpyware\n_START_PARAGRAPH_\nSpyware je programska oprema, ki zbira podatke o posameznikovih spletnih navadah ter jih posreduje avtorju. Pogosto je vklju\xc4\x8dena v druge aplikacije in se na ra\xc4\x8dunalnik namesti brez vednosti uporabnika. Glavni namen Spyware programske opreme je torej pridobiti nedovoljene informacije o uporabniku, pogosto pa je namenjena tudi prikazovanju oglasov in preusmerjanju spletnih brskalnikov.\n_START_SECTION_\nNapad za zavrnitev storitve\n_START_PARAGRAPH_\nDoS (angle\xc5\xa1ko Denial Of Service) ali zavrnitev storitve je proces, ki so ga hekerji za\xc4\x8deli uporabljati okoli leta 2000, svoj razcvet pa je do\xc5\xbeivel leta 2002. Heker iz svojega ra\xc4\x8dunalnika po\xc5\xa1lje na napaden ra\xc4\x8dunalnik (navadno stre\xc5\xbenik) ogromno koli\xc4\x8dino podatkov s \xc4\x8dimer se delovanje ra\xc4\x8dunalnika zelo upo\xc4\x8dasni. Tar\xc4\x8de so navadno tisti stre\xc5\xbeniki, ki gostijo spletne strani. _NEWLINE_Podoben napad je tudi DDoS (Distributed Denial of Service) ali porazdeljena zavrnitev storitve. Pri napadu DDos heker prav tako na na\xc5\xa1 ra\xc4\x8dunalnik po\xc5\xa1ilja veliko koli\xc4\x8dino podatkov, le da tega ne po\xc4\x8dne iz svojega ra\xc4\x8dunalnika temve\xc4\x8d iz tako imenovanih\xc2\xa0\xc2\xbbzombi ra\xc4\x8dunalnikov\xc2\xab, ki si jih podredi z namenom napada druge tar\xc4\x8de.\n_START_SECTION_\nVrste hekerjev\n_START_PARAGRAPH_\nTudi hekerji kot taki se delijo na razli\xc4\x8dne skupine. Poznamo ve\xc4\x8d razli\xc4\x8dnih delitev, najpogosteje pa se delijo na bele hekerje (White hat hackers), sive hekerje (Grey hat hackers) in \xc4\x8drne hekerje (Black hat hackers). Razlika med njimi je spo\xc5\xa1tovanje zakonov ter eti\xc4\x8dnih pravil ter razlogi oziroma motivi, zakaj se hekanje/vdiranje pojavlja.\n_START_SECTION_\nBeli ali eti\xc4\x8dni hekerji (White hat hackers)\n_START_PARAGRAPH_\nBeli ali eti\xc4\x8dni hekerji so ra\xc4\x8dunalni\xc5\xa1ki strokovnjaki, ki se ukvarjajo s testiranjem varnosti informacijskih sistemov. V sisteme vdirajo zato, da preizku\xc5\xa1ajo in nadgrajujejo ter predvsem zagotavljajo varnost informacijskih sistemov organizacij. So popolno nasprotje Black hat hekerjev, saj spo\xc5\xa1tujejo pravila in hekersko etiko.\n_START_SECTION_\nSivi hekerji (Grey hat hackers)\n_START_PARAGRAPH_\nSivi hekerji so hekerji in ra\xc4\x8dunalni\xc5\xa1ki strokovnjaki, ki ob\xc4\x8dasno prekr\xc5\xa1ijo nekatera pravila in etike ter zakonov ne spo\xc5\xa1tujejo popolnoma, vendar v sisteme ne vdirajo zlonamerno, kot to po\xc4\x8dnejo Black hat hekerji. Z vdiranjem se najve\xc4\x8dkrat ukvarjajo zaradi pomo\xc4\x8di (ali po naro\xc4\x8dilu) organizacijam.\n_START_SECTION_\n\xc4\x8crni hekerji (Black hat hackers)\n_START_PARAGRAPH_\nSo hekerji, ki zlorabljajo internetno varnost in vdirajo v sisteme, najve\xc4\x8dkrat zaradi osebne zabave, dose\xc5\xbekov, (politi\xc4\x8dnega) sporo\xc4\x8dila ali zaslu\xc5\xbeka. Black hat hekerji so predstavniki stereotipnih ter ilegalnih hekerjev, ki ne spo\xc5\xa1tujejo hekerske etike, pravil in zakonov. V omre\xc5\xbeja vdirajo z namenom, da bi sistem uni\xc4\x8dili, onesposobili ali ukradli zaupne podatke.'